《吊钱慎庵太医用前寿诗韵》
明代·顾清

谓君不狂君竟狂，人间不住归山傍。七十八年驹隙光，高论久矣闻蒙庄。

铅砂伏鼎夜光芒，无乃尸解遗冠裳。不然白云游帝乡，斑衣麻绖惨佪偟。

奋飞恨不从云翔，向来寿斝今奠觞。痛君不见诸孙昌，君今神游何可量，上下四方与中央。

吴山松柏夜有霜，君归来兮俨高堂。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。